Pohreb Filipa Korečka, 12.12.2021

Kázeň: Monika Beňová, evanjelická farárka v Rankovciach

Drahí milovaní v Pánu Ježiši Kristu, „Ja som vzkriesenie a život - kto verí vo mňa, bude žiť, aj keď umrie, a nik neumrie naveky, kto žije a verí vo mňa!“ (Ján 11,25). To boli prvé slová, ktoré mi napadli, keď prišla správa o Filipovej smrti. Boli to slová, ktoré povedal Pán Ježiš Marte ako povzbudenie jej viery vo chvíli, keď prežila hlbokú tmu smútku a bolesti pri smrti svojho brata. Slovom vzkriesenia a povzbudením „Neplač!“ (L 7,13) – sa prihovoril matke, ktorá sa v Naime lúčila so svojím synom. „Prečo plačete... dieťa neumrelo, len spí!“ (Mk 5, 39) – utišoval rodičov a susedov, keď vstúpil do domu Jairosa. Bolesť a žiaľ konfrontovaný s Ježišovou mocou. On jediný dokázal vidieť hlbokú tmu bolesti a žiaľu. Ostatní len dokázali súcitiť. On dokáže potešiť a povzbudiť, jediný, kto dá nádej a silu ísť ďalej. V našich životoch sú okamihy, ako aj ten dnešný, keď ľudské slovo nestačí. Keď si my všetci uvedomujeme, aké prázdne sú naše slová v ústrety bolesti, ktorá vás zasiahla, drahí a milovaní. Ani ja nemám slová, ktorými by som vás povzbudila. Filip, váš syn, bol do istej miery súčasťou aj našich životov. Dovoľte mi preto dnes priniesť to jediné Slovo, ktoré má moc. Ono jediné je dostatočne mocné a silné, aby vás mohlo niesť v týchto dňoch. Je to Slovo nášho Boha a Pána a prináša nádej! „Nech sa vám srdce nestrachuje! Verte v Boha a verte vo mňa! V dome môjho Otca je mnoho príbytkov; keby nebolo tak, či by som vám bol povedal: Idem vám pripraviť miesto, a keď odídem a pripravím vám miesto, zase prídem a poberiem vás k sebe, aby ste aj vy boli tam, kde som ja.“ (J 14,1-3) A ap. Ján, ktorému dal Pán Ježiš vidieť budúce veci, napísal o tom pripravenom príbytku: „A videl som sväté mesto, nový Jeruzalem, zostupovať z neba od Boha, pripravený ako nevestu vyzdobenú svojmu ženíchovi. A počul som mohutný hlas od trónu: Ajhľa, stánok Boží s ľuďmi; prebývať bude s nimi a oni budú Jeho ľudom a On, Boh, bude s nimi, zotrie im každú slzu z očí a smrť už viac nebude, ani smútok, ani plač, ani bo lesť už viac nebude, lebo prvotné sa pominulo. A Ten, ktorý sedel na tróne, povedal: Ajhľa, všetko tvorím nové. A ešte povedal: Napíš, že tieto slová sú verné a pravé.“ (Zjav 21, 1-5). Tieto slová sú nádejou, ktorú nám prináša náš drahý Spasiteľ. Naša bolesť, vaša bolesť, naši drahí, sa Ho dotýka. On jediný vie, čím si skutočne prechádzate a pozná hlbinu temnoty a bolesti, ktorú práve v týchto chvíľach prežívate, pri rozlúčke so svojím milovaným synom, bratom i vnukom. V ústrety tejto bolesti nám prízvukuje: „Ja som vzkriesenie a život - kto verí vo mňa, bude žiť, aj keď umrie...!“ Vo chvíľach, kedy kráčame temným údolím, Náš nebeský Otec nám vo svojom Slove hovorí: „Ja, ja som vaším Tešiteľom...!“ (Iz 51,10); „Neboj sa, lebo ja som s tebou, nepozeraj ustrašene vôkol seba, lebo ja som Boh tvoj! Posilním ťa a pomôžem ti, i podopriem ťa svojou spásonosnou pravicou.“ (Iz 41,10). Nádej, ktorá je v týchto slovách, môžu naplno prežiť len tí, ktorí sa celým svojím srdcom upriamili na nášho Hospodina. V jednej súčasnej kresťanskej piesni sa spieva: Len Tvoja láska z prachu nás dvíha, do Tvojej slávy z temnoty dní. Bremená lámeš, v trápení síl dáš. Uzdravuj nás! To je naša modlitba za vás, naši drahí a milovaní. Nech vás Božia láska dvíha a uzdravuje rany žiaľu a bolesti zo straty milovaného Filipa. Filip odišiel k svojmu nebeskému Otcovi vo vyznaní: „Viem, že môj Vykupiteľ žije...“! V tomto vyznaní sa s ním chceme dnes lúčiť. A modlime sa, nech toto vyznanie sprevádza každého z nás, keď budeme odchádzať z tejto časnosti. Amen.

Odobierka a modlitba: Ľubo Beňo, evanjelický farár v Rankovciach

Milí prítomní, Filip sa narodil v Martine 2.2.2007 rodičom Františkovi Korečkovi a Andrei, r. Tačarovej ako starší z dvoch detí. Do školy chodil tam a potom, keď sa prisťahovali sem, tak do Košíc, naposledy na naše evanjelické gymnázium. Už druhý rok sa spolu s viacerými deťmi z nášho zboru pripravoval na konfirmáciu. Vo svojom dospievaní dozrieval vo svo-jich názoroch, v mnohých ohľadoch sa správal zodpovedne... Veci života bral vážne a začal sa k nim stavať so záujmom a snahou. Mnohí, vlastne všetci, ktorí ste tu, predpokladám ste ho dobre poznali, rodina, obyvatelia obce, kamaráti, konfirmandi, jeho učitelia, spolužiaci ... Keď som rozmýšľal, nad akým biblickým textom by som kázal ja, tak som si hneď na prvý spomenul ten zo Žalmu 102 (25): „V polovici mojich dní ma neber, Bože môj! a z rodu na rod trvajú Tvoje roky.“ Tak aká polovica života v prípade Filipa? Ani nie štvrtina, ani nie pätina, tak málo, tak krátko... Prečo, Pane Bože? Prečo si tak rozhodol? A – rozhodol si to Ty tak? ... Nech je ako chce, nie za všetkými zlými vecami je Pán Boh, o tom som presvedčený a tie, za ktorými je predsa On, z Jeho pohľadu zlými v skutočnosti nie sú. Dôležité je, že v ťažkých situáciách On je ten, kto plače s plačúcimi a potešuje zarmútených... Toto, Pane Bože, teraz potrebujeme všetci. Filip tragicky zahynul v utorok 7.12.2021, skoro ráno po zápase lekárov o jeho život, vo veku 14/10/5. V advente, keď pre celý svet prichádza svetlo zo Siona, pre túto rodinu pri-šla tma z ťažkej rozlúčky... No aj tejto do tmy prichádza svetlo zasľúbenia: „Ja, ja som va-ším Tešiteľom...!“. Očakávame budúce stretnutie spolu v Božej blízkosti. Odpočívaj v pokoji.

Modlitba: Milý Pane, prinášame Ti v našich modlitbách túto zranenú rodinu, rodičov, bra-ta, starých či krstných rodičov, ba aj všetkých ostatných, ktorí vo Filipovi videli radosť, per-spektívu a oporu vo svojich životoch a všetko toto sa tak náhle zlomilo a prepadlo do priepasti smrti a naoko beznádeje. My tomu nerozumieme, či sa tak snáď muselo stať, či je za touto tragédiou snáď nejaký dôvod, ale prosíme, aby si nám všetkým, najmä jeho najbližším dal nachádzať vnútorný pokoj a upokojenie do plaču, veď si to práve ty, kto k nám prichádzaš, kto sa v advente ohlasuješ s nádejou, že tento život má napriek všet-kým našim tragédiám a pádom zmysel. Sú tu predsa vysoké ciele, ktoré máme dosahovať, medzi ne sa počíta aj osobné spasenie, čo nie je ničím iným než záchranou pred smrťou, pred plačom, pred zármutkom, pred depresívnou beznádejou ... Prosíme zastaň sa a povzbuď rodičov, poteš bračeka, celú rodinu a daj sa nám všetkým sústrediť na Tvoje ďalšie plány, ktoré s nami všetkými máš!